CELEX: 62016TN0850
Language: sk
Date: 2016-11-30 00:00:00
Title: Vec T-850/16: Žaloba podaná 30. novembra 2016 – QE/Eurojust

6.2.2017   
            
            
               SK
            
            
               Úradný vestník Európskej únie
            
            
               C 38/43
            
         Žaloba podaná 30. novembra 2016 – QE/Eurojust
   (Vec T-850/16)
   (2017/C 038/57)
   Jazyk konania: francúzština
   
      Účastníci konania
   
   
      Žalobca: QE (Gouvy, Belgicko) (v zastúpení: T. Bontinck a S. Cherif, avocats)
   
      Žalovaný: Eurojust
   
      Návrhy
   
   Žalobca navrhuje, aby Všeobecný súd:
   
               —
            
            
               pred rozhodnutím vo veci nariadil predloženie zápisnice zo schôdze zo 17. marca 2016,
            
         
               —
            
            
               zrušil napadnuté rozhodnutia z 22. apríla 2016 a 18. mája 2016,
            
         
               —
            
            
               uložil Eurojustu povinnosť nahradiť škodu, ktorá bola spôsobená QE a ktorá bola ohodnotená na 20 000 eur (dvadsať tisíc eur), s výhradou zvýšenia alebo zníženia, ku ktorému môže dôjsť v rámci konania, navýšenú o úroky od podania sťažnosti 8. júla 2016, vypočítanej na základe sadzby stanovenej Európskou centrálnou bankou pre hlavné refinančné operácie, uplatniteľnej na dané obdobie, zvýšenej o dva percentuálne body,
            
         
               —
            
            
               uložiť Eurojustu povinnosť nahradiť trovy konania.
            
         
      Dôvody a hlavné tvrdenia
   
   Na podporu svojej žaloby žalobca uvádza tri žalobné dôvody.
   
               1.
            
            
               Prvý žalobný dôvod sa zakladá na neexistencii právneho základu, porušení práva byť vypočutý, ako aj porušení zásady proporcionality, ktorými je poznačené rozhodnutie z 22. apríla 2016.
            
         
               2.
            
            
               Druhý žalobný dôvod sa zakladá na porušení článku 23 ods. 2 prílohy IX Služobného poriadku úradníkov Európskej únie, zjavne nesprávnom posúdení, porušení zásady proporcionality a povinnosti starostlivosti, ktorými je poznačené rozhodnutie z 18. mája 2016.
            
         
               3.
            
            
               Tretí žalobný dôvod sa zakladá na zneužití právomoci a konflikte záujmov, ktorými sú poznačené obe napadnuté rozhodnutia.